Diari Oficial de la Generalitat Valenciana


Sumari del DOGV 2750, del 17-05-1996 (1996/838240)

ORDRE de 2 d'abril de 1996 de la Conselleria de Cultura, Educació i Ciència, per la qual es convoquen ajudes i beques destinades a projectes d'investigació educativa, projectes d'innovació educativa i projectes de desenvolupament curricular.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2750

Data del DOGV
:   17-05-1996

Secció del DOGV
:   ALTRES DISPOSICIONS

Número del document
:   1996/838240


Data del document
:   02-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 2 d'abril de 1996 de la Conselleria de Cultura, Educació i Ciència, per la qual es convoquen ajudes i beques destinades a projectes d'investigació educativa, projectes d'innovació educativa i projectes de desenvolupament curricular.   
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 59, preveu que les administracions educatives fomentaran la investigació i afavoriran l'elaboració de projectes que incloguen innovacions curriculars, metodològiques, tecnològiques i didàctiques.  
Amb aquest fi, la Conselleria de Cultura, Educació i Ciència es proposa estimular la investigació educativa per tal que genere actituds reflexives sobre la pràctica docent, a més de potenciar els treballs que proposen criteris i orientacions per al tractament de la diversitat, promoure l'elaboració de materials didàctics que garantisquen i donen suport a l'ús del currículum com a instrument d'investigació i projectes relatius a temes educatius i experiències innovadores desenvolupades en qualsevol nivell del sistema educatiu.  
Per tot això, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer. Convocatòria  
Convocar un concurs d'ajudes i beques per a projectes relatius a les modalitats d'investigació educativa, innovació educativa i desenvolupament curricular, i aprovar les bases per les quals es regirà aquesta convocatòria, i que s'inclouen a l'annex I.  
Segon. Finançament  
Les ajudes i les beques esmentades seran sufragades a càrrec de la línia pressupostària 4.05 del programa 421.30 dels pressupostos de la Generalitat per a 1996, per un import màxim de 79.202.179 de pessetes.  
Tercer. Resolució  
El termini màxim per a resoldre les sol·licituds que formulen els interessats serà de tres mesos. Si no hi ha resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS   
Primera  
Es delega en la Direcció General d'Ordenació i Innovació Educativa i Política Lingüística la facultat de resoldre la present convocatòria, i se l'autoritza a adoptar les mesures que calguen per al compliment i desplegament d'aquesta ordre i resoldre totes les incidències que es plantegen en la seua interpretació i execució.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Contra aquesta ordre, que esgota la via administrativa, es podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de la publicació, amb la comunicació prèvia a la Conselleria de Cultura, Educació i Ciència, d'acord amb els articles 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i amb els articles 57 i 58 de la Llei Reguladora de la Jurisdicció Contenciosa Administrativa.  
València, 2 d'abril de 1996  
El conseller de Cultura, Educació i Ciència,   
FERNANDO VILLALONGA CAMPOS  
ANNEX I  
Bases de les ajudes i de les beques per a projectes d'investigació educativa, projectes d'innovació educativa i projectes de desenvolupament curricular.  
Primera. Objectiu i durada  
L'objectiu d'aquesta convocatòria és estimular la investigació educativa, recolzar el desenvolupament de projectes d'innovació educativa, afavorir la creativitat en el desenvolupament curricular i reconéixer el valor de les experiències educatives i didàctiques que generen actituds creatives, reflexives i comprensives de la pràctica docent.  
La durada dels projectes que es presenten podrà ser:  
a) Un any. Aquests projectes es pondran iniciar al llarg del curs escolar 1995/96, i desenvolupar-se fins el 5 d' octubre de 1996.  
b) Més d'un any. En aquest cas, s'especificarà a l'apartat de duració la fase o fases del projecte a desenvolupar-se fins el 5 d'octubre de 1996.   
Segona. Modalitats d'ajudes  
Podran concórrer a la present convocatòria els projectes que s'ajusten a les definicions següents:  
- Ajudes a la investigació educativa  
Podran optar per aquesta modalitat les tesis doctorals, les tesis de llicenciatura, els treballs de màster o els projectes d'investigació que tracten aspectes teòrics o empírics, relatius a temes educatius i que puguen aprofundir el coneixement de la realitat del sistema educatiu de la Comunitat Valenciana en qualsevol dels àmbits o repercutir en la seua millora.  
- Ajudes a la innovació educativa  
Podran optar per aquesta modalitat els projectes sobre plantejaments innovadors i actituds reflexives sobre la pràctica docent.  
- Ajudes al desenvolupament curricular  
Podran optar per aquesta modalitat els treballs encaminats a proposar criteris i orientacions per a realitzar adaptacions curriculars o elaborar materials didàctics que puguen servir per al desenvolupament del currículum. Tindran preferència aquells projectes dirigits al primer cicle de l'ESO.  
Tercera. Participants  
Podrà participar en la present convocatòria:  
- El personal docent que està en situació d'activitat o que exerceix funcions de suport escolar en centres públics de nivell no universitari dependents de la Conselleria de Cultura, Educació i Ciència o en centres privats concertats de nivell no universitari de la Comunitat Valenciana.  
- El personal laboral especialista dependent de la Conselleria de Cultura, Educació i Ciència, i que presta els seus serveis en centres d'aquesta conselleria.  
- El personal que exerceix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Ciència.  
Les ajudes econòmiques i les beques per a la realització del projecte podran sol·licitar-se de manera individual o per grup de treball. Si es sol·licita en grup de treball, aquest ha de tenir un màxim de vuit components, es podrà augmentar aquest nombre sempre que estiga degudament raonat i la comissió de selecció ho autoritze.  
Quan el projecte siga presentat per un grup de treball s'hi adjuntarà la relació nominal dels seus components, tal i com s'indica en el model de solxlicitud a l'annex III de l'ordre. En aquest cas, cal especificar-hi el nom de la persona que exercirà de coordinador/a del grup.  
Quarta. Requisits  
A les sol·licituds s'hi adjuntaran els documents següents, original i còpia:  
1. Projecte en què s'especificarà:  
1.1. Títol del projecte.  
1.2. Plantejament i justificació: Antecedents i circumstàncies en què s'inscriu, adequació i oportunitat de l'experiència.  
1.3. Objectius que s'hi pretenen.  
1.4. Pla i metodologia de treball.  
1.5. Durada i fases previstes.  
1.6. Criteris per a valorar els resultats o procés d'avaluació previst.  
1.7. Nombre d'hores previsibles de dedicació fora de l'horari docent habitual.  
1.8. Organisme o expert en la matèria que avala el projecte, si cal.   
2. Pressupost detallat i explicitat, on es detallarà:  
2.1. Material fungible.  
2.2. Bibliografia.  
2.3. Despeses ocasionades per treballs especialitzats.  
2.4. Altres recursos necessaris per a la realització del projecte. Aquests han d'estar expressament aprovats per la comissió de selecció.  
En els projectes amb durada superior a un any s'especificarà la part del pressupost que correspon al curs 1995-96 fins el 5 d'octubre de 1996 per ser la fase que concorre a aquesta convocatòria.  
Cinquena. Sol·licituds i documentació  
1. Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa i Política Lingüística, segons el model de l'annex III.   
2. La presentació de sol·licituds i documentació es realitzarà al Registre General de la Conselleria de Cultura, Educació i Ciència i en les Direccions Territorials de Cultura i Educació, als centres d'Informació, Iniciatives i Reclamacions de la Generalitat Valenciana, o a les oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho, o mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.   
3. El termini de presentació serà de 20 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
   
Sisena. Comissió de selecció  
La selecció de les sol·licituds serà realitzada per una comissió presidida pel cap del Servei de Formació del Professorat, o la persona en qui delegue, i constituïda per:   
- El cap del Servei de Programes d'Innovació i Suport Escolar, o la persona en qui delegue.   
- Un inspector/a d'educació designat pel director general d'Ordenació i Innovació Educativa i Política Lingüística.  
- Un director/a de CEP, designat pel director general d'Ordenació i Innovació Educativa i Política Lingüística.  
- Un professor/a en activitat de centres públics d'ensenyament no universitari, designat pel director general d'Ordenació i Innovació Educativa i Política Lingüística.   
- Dos assessors/es de CEP, designats pel director general d'Ordenació i Innovació Educativa i Política Lingüística.  
Hi actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa i Política Lingüística.  
A les reunions de la comissió podrà assistir, amb veu però sense vot, un/a representant de cadascun dels sindicats que formen part de la Mesa Sindical Sectorial d'Educació.   
La comissió ajustarà la seua actuació al que estableixen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú.  
La comissió podrà disposar la constitució de comissions especialitzades tan sols a l'efecte de col·laborar en la valoració dels projectes dels candidats/es.  
Setena. Selecció  
La Comissió de selecció, després d'escoltar, si cal, el dictamen de les comissions específiques previstes en la base sisena, valorarà els projectes segons la puntuació del barem que figura com a annex II, d'acord amb els següents criteris de selecció:  
1. Interés i rellevància del projecte en relació amb els àmbits que s'indiquen al punt 1 de l'annex II de l'ordre (màxim 2 punts).  
2. Qualitat del disseny del projecte i garantia de l'execució (màxim 5 punts).  
3. Caràcter innovador i interés pedagògic (màxim 2 punts).  
4. Adequació dels recursos previstos als objectius que es proposen (màxim 1 punt).  
La relació provisional dels projectes seleccionats, així com les quantitats assignades i també la relació provisional dels projectes no seleccionats, es farà pública al tauler d'anuncis de la Conselleria de Cultura, Educació i Ciència, i de les Direccions Territorials de Cultura i Educació. Hi haurà un termini de 10 dies naturals per a al·legar davant la Comissió de Selecció. Aquestes al·legacions es presentaran al registre de la Conselleria de Cultura, Educació i Ciència o a les direccions territorials de Cultura i Educació.   
Transcorregut aquest termini, una vegada estudiades i, si escau, ateses aquestes al·legacions, la Comissió de selecció elevarà proposta definitiva a la Direcció General d'Ordenació i Innovació Educativa i Política Lingüística, amb indicació dels projectes seleccionats i les quantitats assignades i també els projectes no seleccionats.  
La Direcció General d'Ordenació i Innovació Educativa i Política Lingüística, publicarà la resolució definitiva, per delegació del conseller, de la concessió d'ajudes econòmiques als projectes seleccionats, així com dels no seleccionats, en el Diari Oficial de la Generalitat Valenciana.  
Vuitena. Import de l'ajuda i de la beca  
La comissió de selecció fixarà les ajudes i les beques dels projectes seleccionats tenint en compte, els criteris de selecció indicats a la base setena de l'ordre i el pressupost presentat.  
Cada projecte seleccionat es podrà dotar amb una quantitat màxima de 300.000 pessetes.  
Aquesta ajuda màxima de 300.000 pessetes comprendrà els conceptes següents:  
a) Una beca per un import màxim de 150.000 pessetes per a la realització del projecte.  
b) Una ajuda econòmica per un import màxim de 150.000 pessetes per a sufragar les despeses detallades en l'apartat de pressupost indicat en el punt 2 de la base quarta.  
En cap cas no es donarà un import superior al cost de l'activitat desenvolupada, ja siga computada aïlladament o en concurrència amb les ajudes d'altres administracions públiques o d'altres entitats públiques o privades.  
Novena. Obligacions dels beneficiaris  
Per a rebre l'ajuda els beneficiaris presentaran, fins el 5 d'octubre de 1996, la justificació econòmica de les despeses realitzades conforme a l'ajuda concedida, adjuntant els originals de les factures emeses a nom de la persona coordinadora del projecte. La quantitat justificada ha de ser per un importe igual o superior a l'ajuda concedida. En cas contrari, el beneficiari perdrà el dret a percebre tant l'ajuda com la beca concedida.  
Deu. Comissió de seguiment i avaluació   
El beneficiari presentarà fins el 5 d'octubre de 1996, original i còpia de la documentació següent:  
1. Una memòria final que incloga, entre altres aspectes, una relació detallada de les activitats efectivament desenvolupades, els resultats del projecte, una valoració d'aquest i les conclusions i suggeriments.  
2. Si s'escau, un exemplar del material produït o generat a conseqüència de la realització del projecte o experiència.  
Durant la 1a quinzena de novembre de 1996 es reunirà una comissió de seguiment i avaluació dels projectes seleccionats, designada pel director general d'Ordenació i Innovació Educativa i Política Lingüística.  
El nombre de membres d'aquesta comissió serà imparell i no inferior a tres i tindrà com a funcions:  
1. Aprovar les memòries finals i elaborar l'informe final dels projectes.  
 2. Proposar la publicació o no dels projectes seleccionats.  
3. Proposar el nombre d'hores de formació que cal certificar per la realització de cada projecte (com a màxim: 80), tal i com s'indica a la base tretze.  
Onze. Percepció de les ajudes   
L'ajuda es percebrà quan es presente tota la documentació requerida en la base novena i desena de l'ordre, i siga aprovada, la memòria final, per la Direcció General d'Ordenació i Innovació Educativa i Política Lingüística, a proposta de la comissió de seguiment i avaluació.  
El termini de presentació de la memòria del projecte realitzat i la justificació econòmica corresponent finalitzarà el 5 d'octubre de 1996.  
Sols en el cas de rebre altra ajuda, el beneficiari està obligat a comunicar a la Direcció General d'Ordenació i Innovació Educativa i Política Lingüística si el projecte seleccionat rebrà o ha rebut beques o ajudes de qualsevol administració o entitat pública o privada, nacional o internacional per a la cobertura de les despeses ocasionades.  
Dotze. Situació administrativa dels seleccionats  
D'acord amb el que disposa l'article 8 del Decret 108/1992, de 6 de juliol, pel qual s'estableix el règim jurídic de les beques, l'ajuda econòmica no modifica la condició d'activitat del funcionari, que continua subjecte als deures i a les responsabilitats propis de la seua situació.  
Tretze. Certificats   
La Conselleria de Cultura, Educació i Ciència certificarà la participació en els projectes seleccionats, d'acord amb el procediment de certificació d'activitats de formació establert per l'Ordre de 9 de juny de 1994, de la Conselleria de Cultura, Educació i Ciència, per la qual es regula la convocatòria, acreditació i certificació d'aquestes.  
Catorze. Publicació  
La Conselleria de Cultura, Educació i Ciència, es reserva durant un any, comptador des de la data d'aprovació de les memòries finals i la comunicació per la comissió de seguiment i avaluació, els drets de publicació i difusió dels projectes seleccionats, sense perjudici de la propietat intel·lectual dels autors.  
Si durant aquest període de temps els autors volen publicar el treball cal sol·licitar-ho a la Direcció General d'Ordenació i Innovació Educativa i Política Lingüística que haurà d'autoritzar-ho per escrit.  
Cas que la Conselleria acorde publicar un projecte, el coordinador o beneficiari individual presentarà, a instàncies d'aquesta, un resum que contindrà els aspectes més rellevants del projecte o treball realitzat. La forma i termini de presentació seran determinades per la Direcció General d'Ordenació i Innovació Educativa i Política Lingüística.  
La reserva dels drets de publicació no implica compromís d'edició per la Conselleria de Cultura, Educació i Ciència.  
Quinze  
Tota alteració de les condicions que s'han tingut en compte per a la concessió de les ajudes podrà donar lloc a la modificació de la resolució de concessió. Els beneficiaris quedan sotmesos, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de l'esmentada llei.